पहला स्टोर मुंबई में खोला; नायका, टाटा क्लिक जैसे ब्रांड को मिलेगी सीधी टक्कर
Reliances first e-commerce beauty platform Tira launched. रिलायंस रिटेल लिमिटेड ने अपने ई-कॉमर्स ब्यूटी प्लेटफॉर्म 'टीरा' को लॉन्च कर दिया है।
रिलायंस रिटेल लिमिटेड ने अपने ई-कॉमर्स ब्यूटी प्लेटफॉर्म 'टीरा' को लॉन्च कर दिया है। उसने अपना पहला ऑफलाइन टीरा स्टोर मुंबई में बांद्रा कुर्ला कॉम्प्लेक्स के जियो वर्ल्ड ड्राइव मॉल में खोला है। स्टोर में नए ब्यूटी टेक टूल्स जैसे कि कस्टमाइज्ड लुक के लिए वर्चुअल ट्राय-ऑन और एक स्किन एनालाइजर भी मिलेगा। इसके अलावा, टीरा स्टोर्स में खरीदारी को पर्सनलाइज्ड बनाने के लिए खास गिफ्टिंग स्टेशन बनाए गए हैं।
कंपनी का प्लान भारत के 100 शहरों में स्टोर ओपन करने का है। लोकेशन के हिसाब इन स्टोर्स के फॉर्मेट को बदला भी जा सकता है। जियो वर्ल्ड ड्राइव में खोला गया पहला टीरा स्टोर 4,300 वर्ग फीट में फैला हुआ है। इस स्टोर को लंदन हेडक्वार्टर वाले इनोवेशन स्टूडियो डलजील एंड पॉ ने डिजाइन किया है। रिलायंस के स्टोर में ट्रेन्ड टीरा ब्यूटी एडवाइजर्स भी मौजूद रहेंगे।
मेकअप, स्किन केयर, हेयर केयर प्रोडक्ट मिलेंगे
टीरा में मेकअप, स्किन केयर, हेयर केयर, बाथिंग, फ्रैगनेंसेज, मेंस ब्यूटी और लग्जरी सेक्शन के प्रोडक्ट मिलेंगे। अभी तक ये प्लेटफॉर्म रिलायंस के सभी कर्मचारियों के लिए खुला था, लेकिन अब आम जनता के लिए भी खोल दिया गया है। टीरा स्टोर वर्चुअल ट्राइ-ऑन और कस्टमाइज्ड रिकमंडेशन जैसे कई टेक्निकल इंटरवेंशन ऑफर करेगा। लग्जरी प्रोडक्ट की टीरा रेड नाम की एक स्पेशल कैटेगरी के तहत रिटेल बिक्री की जाएगी।
ब्यूटी सेंगमेंट के बड़े प्लेयर्स में से एक रिलायंस
रिलायंस रिटेल ब्यूटी सेगमेंट के बड़े प्लेयर्स में से एक है। ये पहले से ही पर्सनल केयर, हेयर केयर में मौजूद है। ये लेकमे का सबसे बड़े कस्टमर है। अब, वो ब्यूटी के लिए एक तरह का स्पेशल चैनल लाया है। रिलायंस रिटेल ने पिछले कुछ सालों में मनीष मल्होत्रा ​​और रितु कुमार समेत कई फैशन ब्रांड्स में भी निवेश किया है।
रिलायंस रिटेल ने पिछले साल मेकअप और पर्सनल केयर ब्रांड इनसाइट कॉस्मैटिक्स में कंट्रोलिंग स्टेक खरीदा था। टीरा का सीधा मुकाबला नायका, एसएस ब्यूटी, और टाटा क्लिक पैलेट सहित कई मल्टी-ब्रांड ब्यूटी रिटेलर्स के साथ होगा।
ब्यूटी और पर्सनल केयर मार्केट में चौथे नंबर पर भारत
स्टेटिस्टा की 2021 की एक रिपोर्ट बताती है कि ब्यूटी और पर्सनल केयर मार्केट से रेवेन्यू जेनरेशन में भारत चौथे स्थान पर है। भारत से आगे केवल अमेरिका, चीन और जापान है। अनुमान लगाया जा रहा है कि अगले कुछ वर्षों में ऑनलाइन बिक्री 18.2% बढ़ेगी।